# 

Македонски Дипломатски Синдикат

# 20.12.2019

# КОМЕНТАРИ НА НАЦРТ ЗАКОНОТ ЗА НАДВОРЕШНИ РАБОТИ

# Опфатна законот

# Член 1

**Коментар:** Во чл. 1, ст.1 од Предлог-Законот е наведено дека со истиот се уредува единствено работата на МНР, а не и на другите органи на државната власт, а истовремено од членовите во Предлог-Законот (5,6,7, 10, 29, 30, 66, 69, 70, 72, 78 и други) е очигледно дека овие членови создаваат права и обврски и за другите државни органи. Овие права и обврски не се однесуваат само на оние кои се уредени согласно Уставот, туку со овој Предлог-Закон детално се уредуваат и други прашања кои се во надлежност на Претседателот, Собранието, Владата, Царинската Управа и единиците на локалната самоуправа.

**Предлог:** Да се корегира предлог Законот во членовте 5,6,7, 10, 29, 30, 66, 69, 70, 72 и 78, како не би создавал обврски за другите државни органи.

**Дефиниции**

**Член 2**

**Коментар:** Во дефинирањето на "Надворешна политика" за разлика од постоечкиот Закон за надворешни работи е изоставено „Зачувување на суверенитет, самостојност и територијалниот интегритет на СРМ и на нејзиниот уставен поредок и почитување и унапредување на темелните вредности на Уставот“.

**Предлог:** да се додаде реченицата: „Зачувување на суверенитет, самостојност и територијалниот интегритет на СРМ и на нејзиниот уставен поредок и почитување и унапредување на темелните вредности на Уставот“.

**Цели и принципи во вршењето на надворешните работи**

**Член 3**

**Коментар:** Чл. 9 меѓу другото регулира дека Министерството за надворешни работи ќе се темели на следните цели: кон јакнење на мултилатерализмот, интернационализмот и глобализмот.

ЗНР не смее да биде идеолошки обоен документ. Во чл. 8 од Уставот,како една од темелните вредности на уставниот поредок меѓу другото се наведува почитување на општо прифатените норми на меѓународното право. Глобализмот не е уставна категорија и секако не е општо прифатена норма во меѓународното право.

Овој контроверзен термин се однесува на системи кои во своите заложби одат подалеку од меѓународното право. Во политичката наука има многу дијаметрално спротивни дефиниции за глобализам, вклучително и такви кои го карактеризираат како движечка сила на капитализмот кој има тенденција да го колонизира секое ќоше од планетата. Во политичката наука, аргументите против глобализмот се: губење на културниот идентитет, конфликт на цивилизацијата, губење на политичкото претставување и колапс на демократскиот процес во корист на глобално менаџирано отворено општество.

**Предлог:** да се избрише чл. 3, ст. 1 алинеа 6: јакнење на мултилатерализмот, интернационализмот и глобализмот;

**Министерство за надворешни работи**

**Надлежности на Министерството**

**Член 9**

**Коментар:** ЗНР во чл. 9 ги регулира надлежностите на Министерството во вршење на надворешните работи.

Притоа, од ЗНР е испуштено регулирањето на надлежност на МНР за грижа кон македонското национално малцинство во соседните земји, туку се опфатени само грижата за ДИЈАСПОРАТА, односно иселеништвото на македонскиот народ и за дел од албанскиот народ, турскиот народ, влашкиот народ, српскиот народ, ромскиот народ, бошњачкиот народ и другите и негување и унапредување на врските со татковината. Ово е уште повеќе неприфатливо, имајќи предвид дека во Министерството постои Одделение за македонско национално малцинство.

*(Дефиниција за дијаспора според Cambridge Dictionary: Diaspora is a group of people who spread from one original country to other countries).*

**Предлог:** Во чл. 9, ст.1 алинеја 8 да гласи: грижа за националното малцинство и дијаспората на македонскиот народ и за дел од албанскиот народ, турскиот народ, влашкиот народ, српскиот народ, ромскиот народ, бошњачкиот народ и другите и негување и унапредување на врските со татковината;

**Заменик министер за надворешни работи**

**Член 12**

**Коментар:** Поради алтернативната природа на работата на заменик министер во однос на министер, потребно е да се формулира одредба дека заменик министерот нема да смее да ја напушта земјата додека министерот или државниот секретар се на пат надвор од земјата.

**Предлог:** во чл. 12, после ст.1 да се додаде нов ст.2 : „ заменик министерот нема да ја напушта земјата додека министерот или државниот секретар се на пат надвор од земјата.“

# Државен секретар

# Член 13

# Коментар: Нејасно е зошто условот за потребното работно искуство во МНР е токму 18 години, додека во правната пракса подолгите рокови се уредуваат во 5, 10, 15, 20 години. Воедно условот за „мандат како шеф на ДКП односно најмалку два мандати во ДКП или еден мандат во ДКП и дипломатска работа во меѓународна организација“ отвара простор за дискриминација кон дипломатите со долгогодишно искуство кои или немаат ниту еден мандат или имаат само еден мандат во ДКП. Имено, упатувањето на мандат се врши согласно потребите на МНР, а во насока на ефикасно спроведување на надворешната политика. Во МНР има дипломати кои и покрај тоа што се пријавувале на интерните огласи за мандат во ДКП, не биле избрани на истите. Имајќи предвид дека упатувањето на работа на ДКП е распоредување во рамките на министерството, ваквата одредба, одредена група на вработени ја става во понеповолна положба во однос на останатите.

**Предлог:** Државниот секретар во Министерството го назначува министерот од редот на професионалните дипломати со најмалку 6 години работно искуство на раководно место во Министерството.

**Колегиум**

**Член 14**

**Коментар:** Со одредбите во член 14 став 2 алинеа 3 Колегиумот станува најмоќно тело во МНР, дури посилно и од Законот со којшто е формирано. На Колегиумот му е дури дадено дискреционо право да владее со управувањето на човечките ресурси, како и да одлучува за правата и обврските од работниот однос, материи кои треба да останат регулирани исклучиво од самиот Закон за надворешни работи, како би останале неподложни на политички и други влијанија.

Никаде во чл. 14, став 2 не е регулирана субјективната одговорност за евентуални финансиски последици за Министерството по тужбени барања од вработени кои ја добиле постапката против Министерството во судска постапка. Станува збор за објективна штета по Министерството, настаната поради нестручни дејности на Колегиумот.

**Предлог:** Да се избришат алинеа 3 во чл.14, ст.1 .

# Член 16

**Коментар:** Исто како и условите за Државен секретар и во чл. 16, ст.2 се отвара простор за дискриминација, а воедно се доведува во прашање и дали овој Предлог-Закон, со условите кои што ги предвидува, ќе обезбеди еднаква родова застапеност и правична застапеност на етничките заедници во однос на раководната структура во МНР на кои и самиот Предлог-Закон се повикува во член 35.

Понатаму, генералните директори според чл. 16, ст.2 се назначуваат директно од Министерот со што се демонстрира концентарција на моќ и се отвара можност при користење на ова дискреционо право да се избира помеѓу „подобни“ и „неподобни“. Секое работно место во министерството треба да биде достапно за сите вработени кои што ги исполнуваат условите. Овој основ за дискриминација е очигледен, имајќи го во предвид фактот дека другите раководни дипломати во министерството се избираат по пат на интерен конкурс.

Спорна е потребата со ЗНР да се дефинира бројот Генералните директори.

**Предлог:** Чл. 16 ст. 2 да се замени со: Генералните директори во Министерството се избираат на интерен конкурс од редот на професионалните дипломати со најмалку 6 години работно искуство на раководно место во Министерството. Притоа, ќе се обезбеди еднаква родова застапеност и правична застапеност на етничките заедници во однос на раководната структура во МНР.

**Коментар:** Чл. 16, ст.4 еуште еден пример на преголема концентарција на моќ во рацете на Министерот.

**Предлог:** Ставот 4 од чл. 16 да се смени во:Директорите и помошниците се избираат на интерен конкурс за слободно работно место, со најмалку 5 години на раководно место во Министерството. Притоа, ќе се обезбеди еднаква родова застапеност и правична застапеност на етничките заедници во однос на раководната структура во МНР.

**Коментар:** уште еден пример на преголема концентрација на моќ во рацете на Министерот има во чл. 16, ст.6.

**Предлог:** Ставот 6 од чл. 16 да се смени во:Раководители на службите, одделенијата и другите организациони единици се избираат на интерен конкурс за слободно работно место, од редот на дипломати со најмалку дипломатско звање прв секретар. Притоа, ќе се обезбеди еднаква родова застапеност и правична застапеност на етничките заедници во однос на раководната структура во МНР.

**Коментар:** вработувањето на дипломатите во МНР, а воедно и нивното распоредување на раководни места не е именување за мандат и не претставува вршење на мандат па со тоа да биде ограничено во години времетраењето во вршењето на работните задачи во рамките на раководната позиција, како што стои во чл. 16, ст.8.

Самиот ЗНР во поглавјето Распоредување (чл. 45) предвидува дека “Колегиумот еднаш годишно прави анализа на кадровската поставеност и донесува предлог одлуки за распоредување на дипломатите во Министерството во и/или ДКП-та и предлага мерки за подобрување на кариерниот пат на дипломатот”, па според тоа нема потреба од временско ограничување на прашањето на “подолго заседнување” на определено раководно место и тоа со чуден временски период од 7 години.

Исто така, не е регулирано прашањето што ќе се случува со раководниот кадар по 7 непрекинати години на иста позиција. Дали решението е нивно заминување на работа во ДКП (што ако не сакаат ?), префрлување на друга раководна позиција од ист или повисок ранг (што ако нема повисок ранг ?) или прераспоредување на пониско работно место? Ниедна од овие опции нема логично оправдување.

**Предлог:** да се избрише чл. 16. ст. 8.

# Дипломатски Протокол

# Член 17

**Коментар:** Имајќи го предвид церемонијалното и професионалното значење на позицијата на Шеф на протокол, неопходното практично дипломатско искуство на највисоко ниво, како и угледот на Министерството, Шефот на протокол треба да се назначува од редот на дипломатите со високи дипломатски звања, кои што имаат соодветна обука од областа на протоколот.

Чл. 17, т.2. претставува уште еден пример на концентрација на моќ од страна на Министерот. Кој ќе го назначува, може да се определи со подзаконски акт.

**Предлог:** Чл. 17, т./2. да гласи**:** Шефот на дипломатскиот протокол се назначува од редот на дипломатите со највисоки дипломатски звања, кои што имаат завршено соодветна обука од областа на протоколот.

**Заменик Шеф на ДКП и Вршител на работите**

**Член 27**

**Коментар:** Во чл. 27, ст. 1имајќи го предвид бројот на вработените во ДКП-та или мисиите при меѓународните организации, односно лимитираниот капацитет на дипломатската мрежа, поставување Вршител на работите со минимум дипломатско звање Министер советник е непрактично и во многу случаи неизводливо.

**Предлог:** Во чл. 27, ст. 1условот дипломатско звање министер советник за Заменик шеф на ДКП и вршител на работи треба да се замени со: „Во постојаните мисии и мисиите при меѓународните организации, кога тоа е вообичаена пракса, Министерот со решение назначува заменик шеф на дипломатското претставништво од редот на дипломатите во претставништвото со највисоко дипломатско звање присутно во моментот во дипломатското претставништво. Министерот може и во другите ДКП-а да назначи заменик шеф на претставништвото. “

**Коментар:** Имајќи предвид дека дипломатските односи се воспоставуваат на ниво на ополномоштени амбасадори, не би требало да се охрабрува праксата за упатување Вршител на работите на подолг период, како што тоа се прави во ставот 3 од чл. 27 .

**Предлог:** Ставот 3 од чл. 27 треба да се замени со: „Доколку не е поставен амбасадор или генерален конзул, министерот назначува вршител на работите како шеф на ДКП во државата на приемот или меѓународната организација од редот на дипломатите во Министерството со најмалку дипломатско звање министер советник за период од најмногу 60 дена.“

**РАБОТНИ ОДНОСИ**

**Општи одредби**

**Член 33**

**Коментар:** Со ст. 1 и ст. 2 од чл. 33 се врши поделба на вработените во Министерството на дипломатски и административен персонал, при што за двете категории во однос на правата и обврските од работниот однос се определуваат различни закони. За дипломатите примарно се применува ЗНР, а за административните службеници Законот за административни службеници и Законот за вработените во јавниот сектор.

При тоа се губи од вид дека регулирањето на работните односи на вработените по два различни закони ја разбива кохезијата во Министерството и втората категорија вработени ќе подлежи на различна динамика по многу прашања, вклучително вработување, работни односи, дисциплинска и материјална одговорност, височината на личниот доход итн. Ова особено неповолно ќе се одрази на работните и меѓу човечките односи во Службите, каде што Шефовите и дел од вработените ќе имаат дипломатски статус, а дел од вработените статус на административни работници.

**Предлог:** Кај упатувањата на дипломатите во ДКП, ст. 1 и ст. 2 од чл. 33 да се заменат со:

„Вработени во Министерството се: дипломати, стручни службеници, помошно-стручни службеници и помошно-технички лица.

Дипломатите, стручните службеници, помошно-стручните службеници и помошно-техничките лица правата и обврските од работниот однос ги остваруваат согласно овој закон, а за прашањата кои не се регулирани со овој закон се применува Законот за работни односи. “

Дипломатите имаат дипломатски статус.

Ставовите 4 и 5 да се бришат од чл. 33 и да се заменат со: Стручните службеници, помошно-стручните службеници и Помошно-техничките лица немаат дипломатски статус.

**Начело на уставност и законитост**

**Член 34**

**Коментар:** Целиот член 34 треба да се однесува на сите категории на вработени, а не само на дипломати.

**Предлог:** Во целиот чл. 34, поимот „дипломати“ да се замени со поимот „вработени“.

**Коментар:** Во чл. 34 ст.1 со предвидувањето дека „Дипломатот ги врши работните задачи и постапува по инструкциите на уставно надлежен орган“ се испушта да се регулира одговорноста на сите вработени во МНР и се отвара можност за пошироко правно толкување кое може да создаде правна несигурност кај дипломатите за тоа кој орган и во кои услови е надлежен или директно да дава инструкции на дипломатите во МНР, покрај инструкциите кои ги добиваат непосредно претпоставените дипломати.

**Предлог:** Чл. 34 ст. 1 треба да биде појаснет во однос на „уставно надлежен орган“.

**Коментар: Со** чл. 34, ст. 4 дипломатот може да биде изложен на третман на соучесник врз основа на субјективна и тешко докажлива категорија „сомневање“. Ова отвора простор за манипулирање и пресметка со дипломатите. Исто така, треба да биде должен пријавувањето да го направи по писмен пат. Усното пријавување е несигурно и тешко докажливо. Исто така, треба да се однесува на сите вработени.

**Предлог:** Чл. 34, ст. 4 да биде заменет со: „Вработениот кој се сомнева или има сознание дека е извршено, се извршува или е веројатно дека ќе се изврши кривично дело или друго незаконско или недозволиво постапување со кое се загрозува јавниот интерес, безбедноста и одбраната, должен е писмено да го пријави случајот во службата за внатрешна контрола или до лицето надлежно за заштитено внатрешно пријавување.“

**Начело на недискриминација**

**Член 35**

**Коментар:** Членот 35 треба да се однесува на сите категории на вработени, а не само на дипломати.

**Предлог:** Во чл. 35, поимот „дипломати“ да се замени со поимот „вработени“.

**Коментар:** Чл. 35 нејасно ги дефинира заедниците во земјата.

**Предлог:** Чл. 35 треба прецизно да ги дефинира заедниците.

**Начело на транспарентност и доверливост**

**Член 36**

**Коментар:** Членот 36, ст. 1, 2 и 3 треба да се однесуваат на сите категории на вработени, а не само на дипломати.

**Предлог:** Во чл. 36, ст. 1, 2 и 3 поимот „дипломати“ да се замени со поимот „вработени“.

**Начело на одговорност**

**Член 36 (очигледна грешка, се повторува чл. 36 два пати)**

**Коментар:** Членот 36 треба да се однесуваат на сите категории на вработени, а не само на дипломати.

**Предлог:** Во чл. 36 поимот „дипломати“ да се замени со поимот „вработени“.

**Начело на спречување судир на интереси**

**Член 37**

**Коментар:** Членот 37, ст. 1, 2 и 3 треба да се однесуваат на сите категории на вработени, а не само на дипломати.

**Предлог:** Во чл. 37, ст. 1, 2 и 3 поимот „дипломати“ да се замени со поимот „вработени“.

**Начело на економично користење на средства**

**Член 38**

**Коментар:** Членот 38 треба да се однесуваат на сите категории на вработени, а не само на дипломати.

**Предлог:** Во чл. 38 поимот „дипломати“ да се замени со поимот „вработени“.

**Начело на професионална етика, непристрасност и објективност**

**Член 39**

**Коментар:** Членот 39, ст. 1 и 2 треба да се однесуваат на сите категории на вработени, а не само на дипломати.

**Предлог:** Во чл. 39, ст. 1 и 2 поимот „дипломати“ да се замени со поимот „вработени“.

**Етички кодекс**

**Член 40**

**Коментар:** Во чл. 40, ст. 2 има повторно централизација на моќ во рацете на Министерот. Исто така, не е јасно на кој од синдикатите се однесува.

**Предлог:** Чл. 40, ст. 2 да се замени со: Етичкиот кодекс го донесува Државниот секретар, на предлог на Комисија во чиј состав задолжително има и претставници на синдикалните организации во МНР.

**Услови за вработување дипломат**

**Член 41**

**Коментар:** Насловот на чл. 41 се однесува само на дипломатскиот персонал, а не на сите категории вработени.

**Предлог:** Насловот на чл. 41 да гласи: Услови за вработување

# Коментар: Во чл. 41 ст.2 т. 1 се прави селективност според видот на образованието, на „подобни“ и „неподобни“ науки што се поставуваат како услов за вработување. Со тоа се прави дискриминација кон лицата со завршени други науки од ист образовен ранг (природно-научни, технички науки и сл.). Инаку, во пракса, голем број актуелни политичари, кои според своите функции обавуваат дипломатски задачи, имаат завршено токму високо образование од областа на техничките и електро-техничките науки.

**Предлог:** чл. 41 ст.2 т. 1 да гласи: Да има завршено најмалку високо образование

**Коментар**: Во член 41, став 2, точка 2 , кандидатите кои имаат познавања на германски јазик не се опфатени во оваа категорија и претставува лимитирачки фактор за МНР (од аспект на потребите за дкп-ата во германофонските подрачја).

**Предлог**: Во член 41, став 2, точка 2 да гласи: активно да го владеее англискиот или францускиот или германскиот јазик, а доколку владее и втор странски јазик од редот на официјалните јазици на ОН и ЕУ, ќе има предност во ситуација на подеднакво исполнување на условите со други кандидати.

# Постапка за вработување дипломат

# Член 42

**Коментар:** Има лексичка грешка во чл. 42, ст. 1.

# Предлог: Чл. 42, ст. 1 да гласи: Постапката за вработување дипломат може да се спроведе:

# Коментар: Чл. 42, ст. 1 алинеа 3 се предвидува дискреционо право на министерот без конкурс да вработува лица „кои дипломирале на еден од трите прво рангирани универзитети согласно законот што го регулира високото образование, со просечна оценка минимум 9.0 и/или биле наградени за постигнати вонредни резултати, или дипломирале на еден од 100-те прворангирани по квалитетот на настава универзитети на Шангајската листа“. Со тоа му се дава преголема слобода на министерот потполно да се заобиколи вработувањето по пат на јавен конкурс.

# Предлог: да се избрише чл. 42, ст. 1 алинеа 3.

**Коментар:** Во чл. 42, ст. 2 бројот на вработувања во Министерството врз основа на алинеите 2 и 3 од став 1 од овој член според непознат критериум е ограничен на најмногу еден процент од бројот на вработените во седиштето на Министерството во текот на календарската година.

**Предлог:** Чл. 42, ст. 2 да гласи: Министерството врз основа на анализите за прашањата од човечки ресурси одлучува за вработувањата.

**Дипломатски приправник и дипломатски испит**

**Член 43**

# Коментар: Во чл. 43, ст.1 се регулира вработување на дипломат без конкурс, што е отфрлено во претходниот предлог.

# Предлог: Чл. 43, ст.1 да гласи: Лице кое за првпат се вработува како дипломат по пат на јавен конкурс и нема претходно работно искуство во смисла на член 44 од овој закон се вработува како дипломатски приправник.

**Вработување по пат на договор или мобилност**

**Член 44**

# Коментар: Чл. 44, ст. 1 се однесува на вработување без конкурс, за лица со претходно работно искуство во други државни институции или меѓународни владини или невладини организации, но во друга постапка, односно согласно член 42 став 1 алинеа 3 од овој Закон која се однесува на прием без конкурс согласно успехот на студиите. Претходно беше побарано бришење на член 42 став 1 алинеа 3.

# Предлог: Чл. 44, ст. 1 да гласи: во Министерството, по исклучок и кога постои особен интерес за службата, како дипломат, со договор или по пат на мобилност, може да се вработи лице со претходно работно искуство во други државни институции или меѓународни владини или невладини организации, кое ги исполнува општите и посебни услови согласно член 41 од овој Закон.

**Распоредување на нераководни дипломати**

**Член 45**

# Коментар: Членот 45 од ЗНР се однесува и на дипломатите на раководни и на нераководни позиции. Не постојат нераководни дипломати како законска категорија. Постојат само нераководни работни места. Молиме да се корегира насловот.

# Предлог: Членот 45 од ЗНР да гласи: „Распоредување на дипломати на работни места“.

# Коментар: Членот 45, став 3 од ЗНР широко отвора можности за дискриминација и шиканирање на “неподобни” дипломати, без оглед на нивните работни перформанси.

# Предлог: да се избрише чл. 45, став 3

# Коментар: Членот 45, став 4 е поврзан и треба да се одвои од ст.3 за кој што е предложено бришење.

**Предлог:** Членот 45, став 4 да се замени со: „Дипломатот има право на жалба против решението за распоредување до надлежната комисија за одлучување во втор степен, во рок од осум дена од денот на приемот на решението преку Министерството.“

# Коментар: Чл. 45 ст. 6 е исто така во врска со ст. 3 од овој член, за кој е побарано бришење, па е потребна корекција.

# Предлог: На дипломатот кој во рок од пет дена од врачувањето на конечното решение за распоредување од неоправдани причини не се јави на работното место на кое е распореден, му престанува работниот однос.

**Оценување на дипломатите**

**Член 46**

**Коментар:** Членот 46 треба да се однесува на сите категории на вработени, а не само на дипломати.

**Предлог:** Во членот 46 поимот „дипломати“ да се замени со поимот „вработени“.

**Коментар:** Во чл. 46, ст. 5 хоризонталното оценување од колега од исто ниво, од иста матичната организациона единица, често не е можно од причина што во многу организациони единици нема таков кадар, па затоа треба да се исфрли.

**Предлог:** Чл. 46, ст. 5 да гласи: Хоризонтално, вработениот се оценува од еден дипломат на негово ниво од директорат со кој оценуваниот најмногу соработувал во текот на годината.

**Коментар:** Со член 46 став 7 и 8, со предвидувањето можност за дисциплински престап за „нереално, неточно или злонамерно оценување“ се дискредитира целиот процес на оценување. Оценувачите треба да бидат слободни во давањето на оценка за колега, а не да стравуваат дека можат да го загубат своето работно место поради дисциплински престап, бидејќи Колегиумот не се согласува со дадената оценка. Со самото назначување за оценувач, тие ја добиле довербата. Прашање е колку е можно Колегиумот детално да се запознаен со перформансите на секој вработен во МНР поединечно и врз основа на тоа да донесе заклучок за објективноста на оценките. Ова ќе доведе до некритично давање високи оценки, што непосредно ја нарушува целта на оценувањето.

**Предлог:** Потребно е бришење на ставовите 7 и 8 од членот 46 и нивна замена со следниот став: „Во случај на спротивставени оценки за оценуваниот кои се утврдени/констатирани од надлежниот Сектор за човечки ресурси, се известува напосредниот раководител и во тој случај оценувањето се повторува со проширен број на оценувачи од Директоратот во кој работи оценуваниот, се’ со цел да се постигне пореално оценување.“

**Член 47**

**Коментар:** Членот 47, ставовите 3, 4, 5 и 6 се однесуваат само на оценување на дипломатскиот персонал, а не на сите категории вработени, кои исто така имаат одговорност за работата.

**Предлог:** Терминот „дипломат“ во членот 47, ставовите 3,4,5 и 6 да се замени со терминот „вработен“

**Преминување во повисоко дипломатско звање**

**Член 50**

**Коментар:** Одредбите од чл. 50 што се однесуваат на кариерното напредување, особено на помладите дипломати вработени последните десетина години, се направени во насока на забавување на нивното напредување, со што на талентираните дипломати не им се овозможува соодветен напредок.

Роковите од три до пет односно од четири до шест во алинеи а, б и в за преминување во повисоко дипломатско звање во рамките на секретарските дипломатски звања повторно создаваат основ за дискриминација, несоодветен третман и ги ставаат во нееднаква положба дипломатите кои ги исполнуваат наведените услови во однос на потребните години работно искуство во МНР. По кој основ Колегиумот ќе утврди дали одреден дипломат ќе премине во повисоко дипломатско звање по истекот на минимум или максимум години работно искуство?

Должината на работниот стаж (која се супституира преку минималниот број на години во претходното звање) и упатувања во ДКП (кои се работна должност што не секогаш зависи од дипломатот) не се критериуми за напредување.

Предлог: Да се брише член 50 и да се задржи член 64г од актуелниот ЗНР.

# 

**Член 51**

**Коментар:** Повторно централизирана моќ во рацете на Колегиумот и Министерот во чл. 51, ставови 3 и 4. Унапредувањата не смеат да бидат загрозени со рестриктивност и арбитрерност.

**Предлог:** Бришење на чл. 51, ставови 3 и 4

**Враќање во непосредно пониско дипломатско звање**

**Член 52**

**Постапување спротивно на Етичкиот кодекс**

**Коментар:** Етички кодекс не е правна категорија и не може да биде основ за враќање во непосредно пониско звање. Постојат други поблаги и поссодветни мерки за прекршување на Кодексот.

**Предлог:** Да се избрише Чл. 52 ст. 1 алинеа 4

#### Укинување работни места

**Член 54**

**Коментар:** Во чл. 54 став 1 е наведено дека во случај на укинување на работно место, дипломатот се распоредува на друго место во Министерството а согласно член 44 од овој Закон. Чл.44 се однесува на Вработување по пат на договор или мобилност и е целосно неприменлив во оваа ситуација, не постои никаква компатибилност во ситуација на веќе вработено лице и при ситуација на ново вработување.

Во истиот став, а со оглед дека тоа не го опфаќа ниту еден став на член 44, не е наведено дали распределувањето ќе биде по хоризонтала или постои можнот и за вертикално распределување, што само по себе претставува можност за арбитрерно уназадување на вработениот.

**Предлог:** чл. 54 став 1 да гласи: **„**Во случај на укинување на работно место во Министерството поради преструктуирање, во консултација со синдикалните организации, дипломатот се распоредува на друго работно место по хоризонтала во Министерството.“

**Мирување на работниот однос и неплатено отсуство**

**Член 55**

**Коментар: Во чл. 55 ст. 3 е изоставено е правото на отсуство од 3 месеци, согласно Колективниот договор.**

**Предлог:** Ставот 3 од чл. 55 да се замени со: Дипломатот има право на неплатено отсуство во времетраење од три месеци согласно Колективниот договор и во времетраење од најмногу две години, поради стручно усовршување кое не е организирано ниту финансирано од Министерството.

**Коментар:** Во чл. 55 став 5 нацрт-Законот создава нереална и наметната обврска за дипломатите кои по мирувањето на работниот однос поради стручно усовршување кое не е организирано ниту финансирано од Министерството да останат на работа во МНР најмалку двојно подолго од времето поминато на отсуство. Со оглед на наведеното, произлегува дека во овој случај ваква обврска МНР не може да наметне, односно ваквата обврска може да произлезе единствено доколку министерството имало финансиски трошоци во однос на усовршувањето на дипломатот.

**Предлог:** да се избрише чл. 55 ст. 5.

**Синдикално организирање**

**Член 63**

**Коментар:** Формулацијата во чл. 63 ст. 1 неточно имплицира дека постои само една синдикална организација во МНР.

**Предлог:** чл. 63 ст. 1 да гласи: Дипломатите и другите вработени во Министерството имаат право да основат и да членуваат во синдикални организации заради заштита на своите права кои произлегуваат од работниот однос, како и професионални, стручни, економски, социјални, културни и други интереси.

**Коментар**: Во чл. 63, ст.3 синдикалните претставници се ставаат во подредена ситуација во однос на министерот.

**Предлог:** Чл. 63, ст.3 да Гласи: „Синдикалните претставници, со цел да ги штитат и промовираат правата и интересите на членовите на синдикалните организации, комуницираат со Министерот или лице определено од Министерот.“

**Коментар**: Во чл. 63 ст. 4 синдикалните организации се ставаат во подредена положба на Министерството.

**Предлог:** Чл. 63 ст. 4 да гласи: „Во постапките кои ги засегаат членовите на синдикатите, а се однесуваат за остварување на права и обврски од работен однос, синдикатите даваат мислење.“

# Услови за шеф на ДКП

# Член 66

# Коментар: Член 66, став 1 е потребно да се исфрли критериумот за работно искуство, бидејќи претставува кочница за младите и талентирани дипломати, и работниот стаж во Министерството не гарантира квалитет на дипломатот. Од друга страна, свесни сме дека сегашниот Министер за надворешни работи, според чл. 66 исто така не го исполнува условот да стане амбасадор, иако веќе два пати во неговата кариера ја вршел должноста амбасадор.

# Предлог: текстот да се смени во: „За вонреден и ополномоштен амбасадор односно генерален конзул може да биде поставен односно именуван кариерен дипломат со високо дипломатско звање “.

**Коментар:** Инаку, со условите од 15 години работно искуство, од кои најмалку 5 години на раководно место и со најмалку два мандата работа во ДКП не кореспондираат роковите за преминување во повисоко звање од чл. 50 од ЗНР, каде што кумулативно, во идеални услови и најкраток можен рок, за стекнување звање амбасадор се потребни најмалку 21 година работно искуство, најмалку 7 години раководно искуство и минимум два мандати на работа во ДКП (в. Чл. 50, став 1, точка ѓ од ЗНР).

**Предлог:** Укинување на условите врзани со работното искуство и во чл. 50 и во чл. 66 од ЗНР, како нереални и непотребни.

**Коментар:** Во чл. 66, ст. 2, точка 4 со предвидување на условот од 15 години работно искуство во областа на политиката, економијата, надворешната политика, меѓународните односи, меѓународното право, културата или науката, од кои најмалку **4 години на раководно место за некариерни дипломати како шеф на ДКП** се исклучуваат универзитетски професори, академици, претставници на невладиниот сектор и други видни личности кои по природата на својата професија и поставеноста на институцијата во која работат немаат можност или опција да бидат на раководно место.

**Предлог:** Чл. 66, ст. 2, точка 4 да гласи: „ да е истакната и угледна јавна личност, достојна да ја репрезентира земјата во странство;“

**Мандат на шеф на ДКП**

**Член 67**

**Коментар:** Со ставовите 3, 4 и 5 од чл. 67 се врши дискриминација, ограничување и прекумерно оддолжување на можностите за станување шеф на ДКП.

**Предлог:** да се избришат ставовите 3, 4 и 5 од членот 67.

# Постапка за именување амбасадор

# Член 69

**Коментар:** Во чл. 69 ст. 1 повторно се концентрира моќ во рацете на Министерот и Колегиумот.

**Предлог:** Чл. 69 ст.1 треба да гласи: Врз основа на внатрешен конкурс се формира листа на кандидати кои ги исполнуваат условите за шеф на ДКП предвидени во член 66 од овој Закон.

**Постапка за именување генерален конзул**

**Член 70**

**Коментар:** Во член 70, ст. 1 не е предвидена процедурата за именување генерален конзул.

**Предлог:** Во член 70, ст. 1 да се регулира подетално процедурата за именување генерален конзул.

**Член 72, ст. 6**

**Коментар:** Од Став 1, алинеја 6 од чл. 72 е видливо дека некариерните амбасадори и конзули се ставени во нееднаква позиција во споредба со кариерните во однос на престанок на мандатот пред истекот на мандатот. Не постои законска категорија некариерен амбасадор. Сите амбасадори пред законот се исти. Имено, во ст. 1 алинеја 6 како единствен услов за предвремено отповикување на некариерен амбасадорот односно генералниот конзулот е согласност меѓу претседателот и министерот. Ваквата одредба создава услови за нетранспарентно и неосновано повлекување на „неподобни“ амбасадори и генерални конзули и може да влијае негативно на односите со државите каде тие се акредитирани. Секое предвремено пoвлекување на амбасадор мора да биде поткрепено со сериозна причина и да биде спроведено во точно определена постапка.

**Предлог:** да се избрише чл. 72, став 1, алинеа 6

**Одговорност на амбасадорот**

**Член 73**

**Коментар:** Времетраење на консултациите во чл. 73, ставовите 2 и 4 е предолго и создава проблеми во однос на престојот на фамилијата на амбасадорот во странство, користење на резиденцијата и сл. Претседателот и Министерт имаат одговорност да сње усогласат што поскоро заради избегнување на штета по угледот на земјата и финансиските последици по МНР.

**Предлог:** Во чл. 73, ставовите 2 и 4 да гласат:

„Претседателот или министерот може да го повикаат амбасадорот на консултации во земјата, во времетраење не подолго од 30 дена.

Во случај на неусогласеност на ставовите на министерот и претседателот по истекот на 30 дена, амбасадорот се враќа во државата на приемот. “

**Упатување, прераспоредување и враќање од работа на дипломати во ДКП**

**Член 74**

# Коментар: со оглед на тоа што „Првото упатување на дипломат на работа во ДКП во чл. 77 ст. 3 може да биде со највисоко дипломатско звање прв секретар“ искусните дипломати кои имаат раководни дипломатски звања и кои до сега од било кои причини не биле упатени на мандат во ДКП, заради ваквото законско прешение, до крајот на својот работен век нема да имаат право да се пријават на конкурс за мандат во ДКП. Ваквата одредба нема никаква работна и правна логика и мора да биде остранета.

# Предлог: Чл. 74, ст. 7 треба да гласи: Во случај кога дипломатот се стекнал со звање советник, врз основа на член 45 став 7 од овој закон, за прв пат може да биде упатен на работа во ДКП.

# Член 77

# Коментар: Членот 52 ст. 3 кој се наведува во чл. 77, ст.3 се однесува на враќање во непосредно пониско дипломатско звање.

# Предлог: Чл. 77 ст. 3 да гласи: Во исклучителни случаи, кога се исполнети условите од член 51 од овој закон дипломат може да биде вонредно унапреден за време на работа во ДКП.

**Царински и даночни олеснувања**

**Член 78,** ст. 1 т. А

**Од плаќање на увозни давачки за царински давачки, за ДДВ и за акциза е ослободен дипломат и административен службеник на работа во ДКП, кој по завршување на мандатот, се враќа во Република Северна Македонија, за предмети од неговата покуќнина, под следните услови:**

**а) да поминале најмалку три години од почетокот на мандатот пред неговото враќање од ДКП во Република Северна Македонија;**

**Коментар:** Член 78, ст. 1 т. а : на дипломатите и административните работници не им следува додаток за ненаместен стан, така што е сосема сеедно дали се тие една или три години на служба, за да можат да го остварат правото за царински и даночни олеснувања (секако мораат да купуваат мебел).

**Предлог:** Чл. 78, ст.1 да гласи: „Од плаќање на увозни давачки за царински давачки, за ДДВ и за акциза е ослободен дипломат и административен службеник на работа во ДКП, кој по завршување на мандатот, се враќа во Република Северна Македонија, за предмети од неговата покуќнина, под следните услови:

а) да поминале најмалку една години од почетокот на мандатот пред неговото враќање од ДКП во Република Северна Македонија;“

**член 82**

Предлог: Членот 82 став 1, точка 2 да се смени во: за придружба на брачен другар/ или лицето од вонбрачна заедница/ или самохран родител.

Членот 82 ст. 1 и ст. 2 не ги зема предвид административните работници, туку само дипломатските.

**Предлог:** Во чл. 82, ст. 1 и ст.2 по терминот „дипломат“ да се додаде и „административен персонал.“

Член 86

**Предлог, член 86, став 1 да гласи**: Сопружникот/лицето од вонбрачна заедница кој е во придружба на дипломатот или административниот службеник од Министерството упатен на работа во ДКП, може да се занимава со дејност во државата на приемот во согласност со прописите на државата на приемот и меѓународен договор, со обврска за истото да го извести Министерството.

**Здравствено осигурување за време на работа во ДКП**

**Член 83**

# Коментар: Чл. 83; Во некои држави, како на пр. Белгија, и покрај принципот на реципроцитет, здравственото осигурување дополнително се наплатува. Ова прашање не е предвидено во законското решение.

# Предлог: Во чл. 83 да се предвиди неопходното плаќање и во земјите со кои е склучен реципрочен договор за здравствено осигурување.

**Дисциплинска и материјална одговорност**

**Член 88**

**Коментар:** Во член 88 став 3, Предлог-Законот предвидува можност за водење на дисциплинска постапка против лице кое веќе не е во работен однос во министерството. Се отвара прашањето дали МНР е надлежно да спроведува постапки спрема лица кои не се воработен однос во министерството, односно ваквите прашања би требало да се решаваат по судки пат. Потребно е да се провери дали ова е дозволено согласно прописите за уредување на правата и обврските од работниот однос во државната управа.

**Предлог:** Да се брише чл. 88 ст. 3.

**Член 101**

**Коментар:** Во чл. 101 ст. 2 треба да се предвиди одговорност кај Министерството во однос на неоснована суспензија на вработен, а не само надомест на неисплатените 50% од платата како последица на суспензијата, пропишана со чл. 101 ст. 2.

**Предлог:**  Во чл. 101 ст. 2 да се регулира финансиска отштета над износот на полната денарска плата за неоснована суспензија.

**Суспензија**

**Член 102**

**Коментар:** Во чл. 102, став 2 од овој член се ограничува правото за покренување на постапка за судска заштита на правата од работен однос пред за истото да се одлучи од надлежна комисија во втор степен. Законот никаде не ја регулира работата на Комисијата за одлучување во втор степен. Дали надлежноста, составот и работата, како и роковите во кои таа ќе одлучува ќе биде регулирана со подзаконски акт?

**Предлог: Во** чл. 102, став 2, доколку се пропишуваа ограничување за покренување постапка пре суд, да се регулира работата на Комисијата за одлучување во втор степен.

**Член 114**

# Коментар: Со вака формулирана законска одредба, нема да се изнајде решение за дипломатите кои со години не напредувале во дипломатските звања, осносно по поминати повеќе години (некогаш до десет) во звање на пример аташе или трет секретар, неодамна се стекнале со звање трет односно втор секретар. Дали тоа значи дека група вработени кои години чекале да се стекнат со непосредно повисоко звање, односно по 7-8 години поминати во аташе или трет секретер, а од неодамна „унапредени“, повторно ќе треба да чекаат да се стекнат со непосредно повисокото звање, но сега со уште построги критериуми. Одредена група вработени со ваквото законско решение ќе помине и до 12 години во МНР за да се стекне со звање втор секретар.

**Член 120**

**Коментар:** Одредбата од чл. 120 со која се оневозможува измени и дополнувања на овој Предлог-Закон пред истекот на пет години од неговото стапување во сила е противуставна бидејќи е спротивна на член 71 од Уставот на РСМ според кој „Право да предлага донесување на закон има секој пратеник во Собранието, Владата на Република Македонија и најмалку 10.000 избирачи. Иницијатива за донесување на закон до овластените предлагачи може да даде секој граѓанин, група граѓани, институции и здруженија.“ Противуставноста произлегува од тоа што со закон не може да се ограничи правото на Владата, пратениците или најмалку 10.000 избирачи со Собранието на РСМ да доставуваат предлог закони од било која област, вклучително и надворешните работи.

**Предлог:** Чл. 120 да гласи**:** Овој закон влегува во сила осмиот ден од денот на објавувањето во "Службен весник на Република Северна Македонија".

\*\*\*